ΑΠΟΦΑΣΕΙΣ
Αριθμ. 262
Ειδικότερα ζητήματα διενέργειας της εικονοτηλεδιάσκεψης στην ποινική διαδικασία σύμφωνα
με την παρ. 4 του άρθρου 238Α του Κώδικα Ποινικής Δικονομίας.
ΟΙ ΥΠΟΥΡΓΟΙ
ΕΞΩΤΕΡΙΚΩΝ - ΠΡΟΣΤΑΣΙΑΣ ΤΟΥ ΠΟΛΙΤΗ ΔΙΚΑΙΟΣΥΝΗΣ - ΨΗΦΙΑΚΗΣ ΔΙΑΚΥΒΕΡΝΗΣΗΣ
Έχοντας υπόψη:
1. Τις διατάξεις:
α) Του άρθρου 238Α του Κώδικα Ποινικής Δικονομίας
(ν. 4620/2019, Α’ 96), όπως προστέθηκε με το άρθρο 82
του ν. 5090/2024 (Α’ 30) και τροποποιήθηκε με το άρθρο
74 του ν. 5149/2024 (Α’ 169) και ιδίως του πρώτου εδαφίου της παρ. 4 αυτού,
β) του άρθρου 20 του Σωφρονιστικού Κώδικα
(ν. 2776/1999, Α’ 291), όπως τροποποιήθηκε με το άρθρο 22 του ν. 4985/2022 (Α’ 203),
γ) του ν. 4624/2019 «Αρχή Προστασίας Δεδομένων
Προσωπικού Χαρακτήρα, μέτρα εφαρμογής του Κανονισμού (ΕΕ) 2016/679 του Ευρωπαϊκού Κοινοβουλίου και
του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας
δεδομένων προσωπικού χαρακτήρα και ενσωμάτωση
στην εθνική νομοθεσία της Οδηγίας (ΕΕ) 2016/680 του
Ευρωπαϊκού Κοινοβουλίου και του Συμβουλίου της 27ης
Απριλίου 2016 και άλλες διατάξεις» (Α’ 137),
δ) του ν. 4727/2020 «Ψηφιακή Διακυβέρνηση (Ενσωμάτωση στην Ελληνική Νομοθεσία της Οδηγίας
(ΕΕ) 2016/2102 και της Οδηγίας (ΕΕ) 2019/1024) Ηλεκτρονικές Επικοινωνίες (Ενσωμάτωση στο Ελληνικό
Δίκαιο της Οδηγίας (ΕΕ) 2018/1972) και άλλες διατάξεις» (Α’ 184),
ε) του ν. 4781/2021 «Οργάνωση και λειτουργία Υπουργείου Εξωτερικών, Συμβούλιο Απόδημου Ελληνισμού,
ρύθμιση θεμάτων διεθνούς αναπτυξιακής συνεργασίας
και ανθρωπιστικής βοήθειας και άλλες διατάξεις» (Α’ 31),
όπως ισχύει,
στ) του ν. 4938/2022 «Κώδικας Οργανισμού Δικαστηρίων και Κατάστασης Δικαστικών Λειτουργών και λοιπές
διατάξεις» (Α’ 109),
ζ) του άρθρου 90 του Κώδικα της Νομοθεσίας για την
Κυβέρνηση και τα κυβερνητικά όργανα (π.δ. 63/2005,
Α’ 98), το οποίο διατηρήθηκε σε ισχύ με την περ. 22 του
άρθρου 119 του ν. 4622/2019 (Α’ 133),
η) του π.δ. 81/2019 «Σύσταση, συγχώνευση, μετονομασία και κατάργηση Υπουργείων και καθορισμός των
αρμοδιοτήτων τους, μεταφορά υπηρεσιών και αρμοδιοτήτων μεταξύ Υπουργείων» (Α’ 119),
θ) του π.δ. 40/2020 «Οργανισμός του Υπουργείου Ψηφιακής Διακυβέρνησης» (Α’ 85),
ι) του π.δ. 6/2021 «Οργανισμός του Υπουργείου Δικαιοσύνης» (Α’ 7),
ια) του π.δ. 77/2023 «Σύσταση Υπουργείου και μετονομασία Υπουργείων - Σύσταση, κατάργηση και μετο-
νομασία Γενικών και Ειδικών Γραμματειών - Μεταφορά
αρμοδιοτήτων, υπηρεσιακών μονάδων, θέσεων προσωπικού και εποπτευόμενων φορέων» (Α’ 130),
ιβ) του π.δ. 79/2023 «Διορισμός Αναπληρωτών Υπουργών και Υφυπουργών» (Α’ 131),
ιγ) του π.δ. 2/2024 «Διορισμός Υπουργών και Υφυπουργών» (Α’ 2),
ιδ) της υπ’ αρ. 7017/7/242/05-01-2024 κοινής απόφασης του Πρωθυπουργού και του Υπουργού Προστασίας
του Πολίτη «Ανάθεση αρμοδιοτήτων στον Υφυπουργό
Προστασίας του Πολίτη, Ανδρέα Νικολακόπουλο» (Β’ 68).
2. Την υπό στοιχεία 29810 ΕΞ 2020 απόφαση του
Υπουργού Επικρατείας «Διαδικασία αυθεντικοποίησης
υπαλλήλων του δημοσίου τομέα σε ψηφιακές δημόσιες
υπηρεσίες» (Β’ 4798).
3. Την υπό στοιχεία 3981 ΕΞ 2020 απόφαση του Υπουργού Επικρατείας «Παροχή Υπηρεσίας Αυθεντικοποίησης
Χρηστών oAuth2.0 σε Πληροφοριακά Συστήματα τρίτων
Φορέων» (Β’ 762).
4. Την υπό στοιχεία 118944 ΕΞ 2019 απόφαση του
Υπουργού Επικρατείας «Λειτουργία Κέντρου Διαλειτουργικότητας της Γενικής Γραμματείας Πληροφορια-
κών Συστημάτων Δημόσιας Διοίκησης του Υπουργείου
Ψηφιακής Διακυβέρνησης» (Β’ 3990).
5. Την υπ’ αρ. 69487/04.11.2024 εισήγηση που προβλέπεται στην περ. ε της παρ. 5 του άρθρου 24 του
ν. 4270/2014, της Γενικής Διεύθυνσης Οικονομικών και
Διοικητικών Υπηρεσιών του Υπουργείου Δικαιοσύνης,
σύμφωνα με την οποία από την απόφαση αυτή δεν προκαλείται δαπάνη σε βάρος του κρατικού προϋπολογισμού.
ΕΦΗΜΕΡΙΔΑ
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
E
10 Μαρτίου 2025
ΤΕΥΧΟΣ  ΔΕΥΤΕΡΟ
Αρ. Φύλλου 1084
10.03.2025 18:19:51
ΨΗΦΙΑΚΑ
ΥΠΟΓΕΓΡΑΜΜΕΝΟ
ΑΠΟ
VARVARA ZACHARAKI
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1084/10.03.2025
6. Την υπ’ αρ. 28370/06-11-2024 εισήγηση που προβλέπεται στην περ. ε της παρ. 5 του άρθρου 24 του
ν. 4270/2014, της Γενικής Διεύθυνσης Οικονομικών και
Διοικητικής Υποστήριξης της Γενικής Γραμματείας Αντεγκληματικής Πολιτικής του Υπουργείου Προστασίας του
Πολίτη, σύμφωνα με την οποία από την απόφαση αυτή
δεν προκαλείται δαπάνη σε βάρος του κρατικού προϋπολογισμού.
7. Την ανάγκη ρύθμισης ειδικότερων θεμάτων για τη διενέργεια εικονοτηλεδιάσκεψης στην ποινική διαδικασία.
8. Το γεγονός ότι με τις διατάξεις της παρούσας θεσπίζεται νέα διοικητική διαδικασία, με επίσημο τίτλο: «Υπο-
βολή αιτήματος για απομακρυσμένη εξέταση προσώπου
στην ποινική διαδικασίας», αποφασίζουμε:
Άρθρο 1
Σκοπός
Σκοπός της παρούσας είναι η ρύθμιση των ειδικότερων ζητημάτων καθώς και των αναγκαίων λεπτομερει-
ών για τη διενέργεια εικονοτηλεδιάσκεψης στη ποινική
διαδικασία.
Άρθρο 2
Ορισμοί
Για τους σκοπούς της παρούσας προβλέπονται οι κάτωθι ορισμοί:
α) Σύστημα: Τα απαιτούμενα τεχνολογικά μέσα διενέργειας εικονοτηλεδιάσκεψης στην ποινική διαδικασία
τα οποία παρέχονται μέσω ειδικού συστήματος τηλεδιάσκεψης, προσβάσιμου μέσω της Ενιαίας Ψηφιακής
Πύλης της Δημόσιας Διοίκησης (gov.gr- ΕΨΠ).
β) Κατάστημα: Η Δικαστική Υπηρεσία στην οποία
υπάγεται η αίθουσα στην οποία διεξάγεται η ποινική
διαδικασία.
γ) Απομακρυσμένο Κατάστημα: Η Υπηρεσία (όπως
δικαστικό ή σωφρονιστικό κατάστημα) στην οποία
υπάγεται η αίθουσα στην οποία παρευρίσκεται το πρόσωπο της παρ. 1 του άρθρου 3, κατά τη διεξαγωγή της
εικονοτηλεδιάσκεψης.
Άρθρο 3
Χρήση Τεχνολογικών Μέσων
1. Οποιαδήποτε κατάθεση κάθε προσώπου, όπως μάρτυρα, πραγματογνώμονα, τεχνικού συμβούλου, διερμη-
νέα, παρισταμένου προς υποστήριξη της κατηγορίας,
ανωμοτί εξηγήσεις υπόπτου ή απολογία κατηγορουμένου ή αυτοπρόσωπη εμφάνιση ενώπιον δικαστηρίου
ή δικαστικού συμβουλίου, μπορεί να διεξαχθεί με τη
χρήση τεχνολογικών μέσων, χωρίς τη φυσική παρουσία
του προσώπου αυτού στο πλαίσιο διεξαγωγής δίκης ή
ανάκρισης ή προανάκρισης ή προκαταρκτικής εξέτασης
ή εμφάνισης ενώπιον του δικαστικού συμβουλίου ή διαδικασίας δικαστικής συνδρομής.
2. Σκοπός της χρήσης τεχνολογικών μέσων είναι η
πρόοδος της ποινικής διαδικασίας όταν υπάρχει σοβαρό
κώλυμα εμφάνισης ή κίνδυνος από την αναβολή ή για
την ασφαλή διεξαγωγή της διαδικασίας.
3. Η εξέταση των προσώπων της παρ. 1 διενεργείται με
χρήση τεχνολογικών μέσων, είτε αυτεπαγγέλτως είτε κατόπιν αιτήματος του υπό εξέταση προσώπου, στο πλησι-
έστερο, στον τόπο κατοικίας ή διαμονής του προσώπου
της παρ. 1 του παρόντος, ειδικά διαμορφωμένη αίθουσα εικονοτηλεδιάσκεψης, όπως ορίζεται στο άρθρο 11
της παρούσης και πάντα με την παρουσία ανακριτικού,
προανακριτικού, δικαστικού ή προξενικού υπαλλήλου
αντίστοιχα. Στην περίπτωση που το πρόσωπο της παρ. 1
κρατείται σε Σωφρονιστικό Κατάστημα, η εικονοτηλεδιάσκεψη θα διενεργείται αποκλειστικά στον ειδικά δια-
μορφωμένο χώρο του Σωφρονιστικού Καταστήματος,
με την παρουσία σωφρονιστικού υπαλλήλου.
4. Η εμφάνιση και η λήψη της απολογίας από τον κατηγορούμενο μπορεί να διενεργείται με τον ανωτέρω
τρόπο, μόνον εφόσον το αιτηθεί ή δεν αντιλέξει ο κατηγορούμενος ή ο συνήγορος που τον εκπροσωπεί, εντός
των προβλεπόμενων στις παρ. 2 και 3 του άρθρου 238A
ΚΠΔ προθεσμιών. Αποκλεισμός της φυσικής παρουσίας
του κατηγορούμενου στο ακροατήριο μπορεί να αποφασιστεί μόνο σε περίπτωση κακουργήματος και ιδίως
σε πολυπρόσωπες δίκες ή δίκες που αφορούν στην οργανωμένη εγκληματικότητα ή έχουν σοβαρό κοινωνικό
αντίκτυπο, από τον εισαγγελέα, με αιτιολογημένη διάταξη του, σύμφωνα με το δεύτερο εδάφιο της παρ. 3 του
άρθρου 238Α ΚΠΔ.
5. Την ευθύνη για τη διαχείριση του Συστήματος έχει
το Υπουργείο Δικαιοσύνης.
6. Την ευθύνη για την επιχειρησιακή λειτουργία του
Συστήματος έχει το Υπουργείο Δικαιοσύνης, σε συνεργασία με το κατά περίπτωση συναρμόδιο Υπουργείο.
Άρθρο 4
Υποβολή αιτήματος για απομακρυσμένη εξέταση
προσώπου
1. Αίτημα στο Σύστημα απομακρυσμένης εξέτασης
προσώπου υποβάλλεται:
α) στις περιπτώσεις των προσώπων της παρ. 1 του άρθρου 3 της παρούσης, αυτεπαγγέλτως ή κατόπιν αίτησης
του προσώπου ή του συνηγόρου που το εκπροσωπεί,
β) στην περίπτωση υποβολής αίτησης από πρόσωπο
της παρ. 1 του άρθρου 3 που είναι κάτοικος εξωτερικού,
μετά από αίτηση του προσώπου αυτού, από τον υπάλληλο της αρμόδιας ελληνικής προξενικής αρχής,
γ) στην περίπτωση υποβολής αίτησης από πρόσωπο
της παρ. 1 του άρθρου 3 που είναι κρατούμενος, το αίτημα υποβάλλεται είτε από τον συνήγορο που τον εκπρο-
σωπεί ή από τον διευθυντή του αντίστοιχου σωφρονιστικού καταστήματος ή από τον νόμιμο αναπληρωτή του.
2. Το αίτημα απομακρυσμένης εξέτασης προσώπου
υποβάλλεται ηλεκτρονικά μέσω του Συστήματος.
3. Στο Σύστημα εισέρχονται:
α) Οι δικαστικοί λειτουργοί, στους οποίους συμπεριλαμβάνονται και οι εισαγγελικοί λειτουργοί, οι γενικοί,
ειδικοί, προανακριτικοί, ανακριτικοί και δικαστικοί υπάλληλοι,
β) οι αρμόδιοι υπάλληλοι των σωφρονιστικών καταστημάτων και των ελληνικών προξενικών αρχών στο
εξωτερικό (εφεξής «Φορείς»).
Για την πραγματοποίηση της εισόδου της προηγούμενης παραγράφου, η αυθεντικοποίηση στο Σύστημα γίνε-
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1084/10.03.2025
ται με χρήση κωδικών δημόσιας διοίκησης, σύμφωνα με
όσα ορίζονται στην υπό στοιχεία 29810 ΕΞ/23.10.2020
απόφαση του Υπουργού Επικρατείας. Η εξουσιοδότηση
στους αρμόδιους υπαλλήλους των Προξενικών Αρχών
πραγματοποιείται μέσω της διαδικτυακής υπηρεσίας
«Ρόλοι και δικαιώματα των υπαλλήλων των Προξενικών
Αρχών σε Πληροφοριακά Συστήματα» του Κέντρου Διαλειτουργικότητας της Γενικής Γραμματείας Πληροφο-
ριακών Συστημάτων του Υπουργείου Ψηφιακής Διακυβέρνησης (Γ.Γ.Π.Σ.Ψ.Δ.) και στις λοιπές περιπτώσεις από
τους τοπικούς διαχειριστές των Φορέων τους, οι οποίοι
έχουν εξουσιοδοτηθεί από τους κεντρικούς διαχειριστές
του αρμόδιου Υπουργείου.
γ) Οι δικηγόροι, κατόπιν αυθεντικοποίησης με χρήση
κωδικών της Ολομέλειας των Δικηγορικών Συλλόγων.
δ) Λοιπά φυσικά πρόσωπα της παρ. 1 του άρθρου 3
της παρούσης, κατόπιν αυθεντικοποίησης με χρήση κωδικών - διαπιστευτηρίων της Γ.Γ.Π.Σ.Ψ.Δ. του άρθρου 24
του ν. 4727/2020.
4. Ειδικότερα, ο χρήστης που υποβάλλει το αίτημα
καταχωρίζει τα εξής στοιχεία:
α) Τα στοιχεία ταυτοποίησης και διαμονής του αιτούντoς [όπως ονοματεπώνυμο, πατρώνυμο, μητρώνυ-
μο, ταχυδρομική διεύθυνση, Τ.Κ., πόλη, χώρα, διεύθυνση
ηλεκτρονικού ταχυδρομείου (e-mail), κινητό τηλέφωνο,
ημερομηνία γέννησης, τόπος γέννησης, αριθμός ταυτοποιητικού στοιχείου (ΑΔΤ/Αρ. Διαβατηρίου/Άλλο), Αρχή
Έκδοσης Ταυτοποιητικού Στοιχείου].
β) Τις πληροφορίες που αφορούν στη διαδικασία
(όπως κατάστημα διεξαγωγής της δίκης, Γενικό Αριθμό
Δικογραφίας, ημερομηνία διεξαγωγής της διαδικασίας).
γ) Τον λόγο υποβολής του αιτήματος («Σοβαρό κώλυμα εμφάνισης», «Σοβαρός κίνδυνος για τη δημόσια
ασφάλεια», «Σοβαρός λόγος για την ασφαλή διεξαγωγή
της διαδικασίας», «Κίνδυνος από την παραγραφή», «Κίνδυνος από την συμπλήρωση του χρόνου προσωρινής
κράτησης», «Άλλος λόγος»). Σε κάθε περίπτωση, μετά την
επιλογή του λόγου συμπληρώνεται πεδίο με συνοπτική
περιγραφή αυτού. Το Σύστημα θα εμφανίζει, ανάλογα
με την κατηγορία του χρήστη, τους επιλέξιμους λόγους.
Επίσης, επισυνάπτει τα δικαιολογητικά για την υποστήριξη του αιτήματός του (όπως ανά περίπτωση βεβαίωση
από εργοδότη, βεβαίωση νοσοκομείου, βεβαίωση για
κάτοικο εξωτερικού).
5. Το αίτημα υποβάλλεται εντός της οριζόμενης στην
παρ. 2 του άρθρου 238Α ΚΠΔ προθεσμίας. Οι χρήστες
της παρ. 1 του άρθρου 3 της παρούσης ειδοποιούνται
μέσω μηνύματος ηλεκτρονικού ταχυδρομείου (e-mail),
στα στοιχεία επικοινωνίας που δηλώνονται κατά την
υποβολή του αιτήματος, για την επιτυχή υποβολή του.
Άρθρο 5
Αξιολόγηση Αιτήματος
Ο αρμόδιος δικαστικός λειτουργός του Καταστήματος:
α) Εισέρχεται στο Σύστημα και αξιολογεί το αίτημα και
τα δικαιολογητικά.
β) Εγκρίνει ή απορρίπτει το αίτημα. Σε περίπτωση
απόρριψης η διαδικασία τερματίζεται με ενημέρωση του
αιτούντος μέσω μηνύματος ηλεκτρονικού ταχυδρομείου
(e-mail). Σε περίπτωση έγκρισης, η διαδικασία εξελίσσεται με τη δέσμευση της κατάλληλης αίθουσας σύμφωνα
με το άρθρο 6 της παρούσης και ενημερώνεται ο αιτών
με μήνυμα ηλεκτρονικού ταχυδρομείου (e-mail). Σε κάθε
περίπτωση, η απόφαση για την αποδοχή ή απόρριψη
του αιτήματος κοινοποιείται στον αιτούντα μέσω μηνύματος ηλεκτρονικού ταχυδρομείου (e-mail), εντός της
οριζόμενης στο εδάφιο δ’ της παρ. 2 του άρθρου 238Α
ΚΠΔ προθεσμίας.
Άρθρο 6
Δέσμευση αίθουσας καταστήματος διεξαγωγής
της διαδικασίας
1. Ο δικαστικός υπάλληλος του Καταστήματος:
α) Εισέρχεται στο Σύστημα και προβαίνει σε προεπισκόπηση του αιτήματος.
β) Σε περίπτωση έγκρισης του αιτήματος, επιλέγει
και δεσμεύει την κατάλληλη αίθουσα, που θα διεξαχθεί
η διαδικασία, τόσο στο Κατάστημά του όσο και στο
Απομακρυσμένο Κατάστημα. Στην περίπτωση που δεν
υπάρχει διαθεσιμότητα αίθουσας, επιλέγεται η ένδειξη
«Ανέφικτο», η διαδικασία τερματίζεται και ο αιτών ενημερώνεται μέσω μηνύματος ηλεκτρονικού ταχυδρομείου
(e-mail).
2. Σε περίπτωση αυτεπάγγελτης εξέτασης ενός ή περισσότερων προσώπων της παρ. 1 του άρθρου 3 της
παρούσης μέσω εικονοτηλεδιάσκεψης, o αρμόδιος δικαστικός υπάλληλος του Καταστήματος εισέρχεται στο
Σύστημα, επιλέγει και δεσμεύει την κατάλληλη αίθουσα
σύμφωνα την παρ. 1 του παρόντος άρθρου και ενημερώνει το υπό εξέταση πρόσωπο με σχετική αναγραφή στην
κλήση για την εμφάνιση ή την εξέταση, η οποία κοινοποιείται στο ενδιαφερόμενο πρόσωπο, εντός της οριζό-
μενης στο δεύτερο εδάφιο της παρ. 2 του άρθρου 238Α
ΚΠΔ προθεσμίας. Ειδικά, στην περίπτωση της εισαγγελικής διάταξης του δευτέρου εδαφίου της παρ. 3 του
άρθρου 238Α ΚΠΔ, ο κατηγορούμενος ενημερώνεται για
τη δέσμευση της κατάλληλης αίθουσας σύμφωνα με το
παρόν άρθρο με σχετική μνεία στην εισαγγελική διάταξη, η οποία του κοινοποιείται εντός της προβλεπόμενης
στο εδάφιο δεύτερο της παρ. 3 του άρθρου 238Α ΚΠΔ
προθεσμίας. Στην περίπτωση απόρριψης της προσφυγής που προβλέπεται στο τρίτο εδάφιο της παρ. 2 του
άρθρου 238Α ΚΠΔ, το βούλευμα αποστέλλεται από τον
αρμόδιο δικαστικό υπάλληλο, την ημέρα έκδοσής του,
με ηλεκτρονικό μήνυμα στον κατηγορούμενο ή στον
συνήγορο του ή στην περίπτωση κρατουμένου στον
Διευθυντή του Σωφρονιστικού Καταστήματος ή στον
νόμιμο αναπληρωτή του, ο οποίος ενημερώνει αμελλητί
τον κρατούμενο.
3. Μετά τη δέσμευση της αίθουσας, η διαδικασία εξελίσσεται σύμφωνα με το άρθρο 7 της παρούσης.
4. Στην περίπτωση κατοίκου του εξωτερικού αποστέλλεται σύνδεσμος στη διεύθυνση ηλεκτρονικού ταχυδρο-
μείου (e-mail) του υπαλλήλου της ελληνικής προξενικής
αρχής στο εξωτερικό, μέσω της οποίας υποβλήθηκε το
αίτημα, η οποία οφείλει να ενημερώσει το υπό εξέταση
πρόσωπο.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1084/10.03.2025
Άρθρο 7
Απόφαση παραχώρησης αίθουσας
Απομακρυσμένου Καταστήματος
1. Ο δικαστικός ή σωφρονιστικός υπάλληλος του Απομακρυσμένου Καταστήματος:
α) Εισέρχεται στο Σύστημα και προβαίνει σε προεπισκόπηση του αιτήματος.
β) Επιβεβαιώνει τη δυνατότητα δέσμευσης αίθουσας. Στην περίπτωση που δεν υπάρχει διαθεσιμότητα
αίθουσας, απορρίπτεται το αίτημα και ενημερώνεται ο
δικαστικός υπάλληλος του Καταστήματος, μέσω αυτοματοποιημένου μηνύματος.
2. Στην περίπτωση έγκρισης ενημερώνεται ο αιτών,
μέσω μηνύματος ηλεκτρονικού ταχυδρομείου για την
ολοκλήρωση της διαδικασίας και ακολουθεί η έναρξη της
κλήσης την ημέρα διεξαγωγής της διαδικασίας σύμφωνα
με το άρθρο 8 της παρούσης. Στην περίπτωση κρατουμένου, εκείνος ενημερώνεται αμελλητί από τον Διευ-
θυντή του Σωφρονιστικού Καταστήματος ή τον νόμιμο
αναπληρωτή του, στον οποίο αποστέλλεται αυθημερόν
σχετικό μήνυμα στη διεύθυνση ηλεκτρονικού ταχυδρομείου (e-mail) του από τον αρμόδιο δικαστικό υπάλληλο.
3. Στην περίπτωση κατοίκου εξωτερικού, η παραπάνω
διαδικασία δεν έχει εφαρμογή, καθότι πραγματοποιείται μέσω συνδέσμου που αποστέλλεται στη διεύθυνση
ηλεκτρονικού ταχυδρομείου (e-mail) του υπαλλήλου
της ελληνικής προξενικής αρχής στο εξωτερικό, μέσω
της οποίας υποβλήθηκε το αίτημα, η οποία οφείλει να
ενημερώσει το υπό εξέταση πρόσωπο.
Άρθρο 8
Εκκίνηση εικονοτηλεδιάσκεψης
1. Ο δικαστικός υπάλληλος του Καταστήματος διεξαγωγής της ποινικής διαδικασίας:
α) Αναζητά στο Σύστημα την εικονοτηλεδιάσκεψη που
πρόκειται να διεξαχθεί.
β) Εντοπίζει την επιλεγμένη αίθουσα στο Απομακρυσμένο Κατάστημα, όπου βρίσκεται το πρόσωπο της
παρ. 1 του άρθρου 3 της παρούσης.
γ) Επιλέγει έναρξη κλήσης και εκκινείται η ηλεκτρονική
διαδικασία.
2. Σε περίπτωση πολλαπλών απομακρυσμένων συμμετοχών εντοπίζονται και ενεργοποιείται κλήση είτε σε
όλες τις επιλεγμένες αίθουσες για ταυτόχρονη συμμετοχή όλων των μαρτύρων είτε διαδοχικά.
Άρθρο 9
Δυνατότητα αναβολής της εμφάνισης, εξέτασης
ή συνεδρίασης
1. Σε περίπτωση αναβολής της εμφάνισης, εξέτασης
ή συνεδρίασης, ο αρμόδιος δικαστικός υπάλληλος καταχωρίζει στο Σύστημα τη νέα ημερομηνία διεξαγωγής
της ποινικής διαδικασίας και τη νέα αίθουσα στο Κατάστημα και στο Απομακρυσμένο Κατάστημα, εφόσον οι
ίδιες αίθουσες ή κάποια από αυτές δεν είναι διαθέσιμη
και ενημερώνεται αμελλητί το ενδιαφερόμενο πρόσωπο
μέσω μέσω μηνύματος ηλεκτρονικού ταχυδρομείου και
ακολουθεί η έναρξη της κλήσης την ορισθείσα ημέρα
διεξαγωγής της εμφάνισης, εξέτασης ή συνεδρίασης
σύμφωνα με το άρθρο 8 της παρούσης. Στην περίπτωση κρατουμένου, εκείνος ενημερώνεται αμελλητί από
τον Διευθυντή του Σωφρονιστικού Καταστήματος ή τον
νόμιμο αναπληρωτή του, στον οποίο αποστέλλεται αυθημερόν σχετικό μήνυμα στη διεύθυνση ηλεκτρονικού
ταχυδρομείου (e-mail) του από τον αρμόδιο δικαστικό
υπάλληλο.
2. Στην περίπτωση κατοίκου εξωτερικού, το υπό εξέταση πρόσωπο ενημερώνεται μέσω μηνύματος ηλεκτρο-
νικού ταχυδρομείου (e-mail) που αποστέλλεται στην
ηλεκτρονική διεύθυνση του υπαλλήλου της ελληνικής
προξενικής αρχής στο εξωτερικό, μέσω της οποίας υποβλήθηκε το αίτημα, η οποία οφείλει να το ενημερώσει.
3. Σε περίπτωση μη ταυτόχρονου με την αναβολή
ορισμού νέας ρητής ημερομηνίας για την εμφάνιση,
εξέταση ή συνεδρίαση, γίνεται ακύρωση της εικονοτηλεδιάσκεψης και των αιτημάτων που σχετίζονται με
αυτή. Το πρόσωπο της παρ. 1 του άρθρου 3 της παρούσης δύναται να υποβάλει νέο αίτημα όταν ορισθεί νέα
ημερομηνία για την εμφάνιση, εξέταση ή συνεδρίαση.
Άρθρο 10
Προβολή ιστορικού ενεργειών χρηστών
Οι κεντρικοί και οι τοπικοί διαχειριστές του Συστήματος δύναται να προβαίνουν σε αναζήτηση του ιστορικού
των ενεργειών των χρηστών του άρθρου 4 της παρούσης
για το Κατάστημά τους, για λόγους εποπτείας της καλής
λειτουργίας της διαδικασίας μέσω του Συστήματος.
Άρθρο 11
Προδιαγραφές αίθουσας και εξοπλισμού Διαδικασία επί εγγράφων
1. Η αίθουσα εικονοτηλεδιάσκεψης, τόσο στο Κατάστημα όσο και στο Απομακρυσμένο Κατάστημα, είναι εξοπλι-
σμένη με σύγχρονο ηλεκτρονικό και λοιπό υποστηρικτικό
εξοπλισμό, ο οποίος επιτρέπει τη λήψη και μετάδοση εικόνας και ήχου σε πραγματικό χρόνο. Η αίθουσα καλύπτει τις
απαιτήσεις για τη διεξαγωγή των διαδικαστικών πράξεων
της ποινικής διαδικασίας οι οποίες λαμβάνουν χώρα παρουσία των προσώπων που έχουν δικαίωμα να παρευρί-
σκονται σύμφωνα με τον νόμο. Επίσης, εξασφαλίζει την
απρόσκοπτη διεξαγωγή της εικονοτηλεδιάσκεψης με την
αποτροπή της πρόσβασης μη δικαιούμενων προσώπων
και της λάθρα ακρόασης της διαδικασίας. Σε κάθε περίπτωση διασφαλίζεται σύμφωνα με το τελευταίο εδάφιο
της παρ. 4 του άρθρου 238Α ΚΠΔ, ότι ο κατηγορούμενος
παρακολουθεί τη διαδικασία χωρίς διακοπές και έχει αποτελεσματική και εμπιστευτική επικοινωνία με τον συνήγο-
ρό του. Για τον σκοπό αυτό, ο συνήγορός του μπορεί να
παρευρίσκεται στην αίθουσα μαζί με τον κατηγορούμενο,
νομιμοποιώντας εξ αποστάσεως την παράστασή του ενώπιον του δικαστηρίου ή της δικαστικής αρχής που διενεργεί
την εξέταση του προσώπου της παρ. 1 του άρθρου 3 της
παρούσης και συμμετέχοντας πλήρως στην ποινική διαδικασία, με τη χρήση του εξοπλισμού, του παρόντος άρθρου.
2. Ο εξοπλισμός μπορεί να είναι σταθερός ή φορητός.
Ο ηλεκτρονικός κύριος εξοπλισμός αποτελείται από μηχανές λήψης (κάμερες) υψηλής ευκρίνειας και γωνίας
λήψης, μικρόφωνα υψηλής ευαισθησίας, οθόνες μεγάΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1084/10.03.2025
λων διαστάσεων υψηλής ευκρίνειας και μεγάλης γωνίας θέασης. Ο υποστηρικτικός (δευτερεύων) εξοπλισμός
αποτελείται από υλικό και λογισμικό μέρος διαχείρισης
του κύριου εξοπλισμού, πρόσβασης στο διαδίκτυο, μεγάφωνα, κωδικοποιητές συμπίεσης και αποσυμπίεσης
(codec) αρχείων εικόνας και ήχου, εναρμονισμένων συμβατών με τα διεθνή πρότυπα, και λοιπό απαραίτητο
ηλεκτρονικό υλικό διασύνδεσης των μερών του εξοπλισμού, μηχανές ανάγνωσης εγγράφων, καθώς και βάσεις
στήριξης του κύριου και δευτερεύοντος εξοπλισμού.
3. Το σύνολο του εξοπλισμού πρέπει να είναι εύχρηστο
και να τοποθετείται κατά τρόπο που να επιτρέπει τη διεξαγωγή της ζητούμενης διαδικαστικής πράξης και να δι-
ευκολύνει τις εργασίες των καταστημάτων. Ο εξοπλισμός
παροχής υπηρεσιών διαδικτύου πρέπει να καλύπτει όλες
τις προϋποθέσεις για τη συνεχή, ταχεία και ασφαλή μετάδοση και λήψη των δεδομένων της διαδικασίας.
4. Τα έγγραφα τα οποία απαιτούνται κατά τη διάρκεια
της διαδικασίας μπορεί να παρουσιάζονται με τη χρησιμοποίηση μηχανής ανάγνωσης εγγράφων, η οποία
αποτελεί μέρος του εξοπλισμού. Στην περίπτωση διεξαγωγής της διαδικασίας στα Σωφρονιστικά Καταστή-
ματα, ο Διευθυντής ή ο νόμιμος αναπληρωτής του ή ο
εξουσιοδοτημένος από τον Διευθυντή σωφρονιστικός
υπάλληλος μεριμνά για την ανάρτηση των απαιτούμενων εγγράφων στο Σύστημα.
5. Η εξέταση του προσώπου της παρ. 1 του άρθρου 3
της παρούσης, κατά περίπτωση, είτε συμπεριλαμβάνεται στα πρακτικά της συνεδρίασης του δικαστηρίου που
τηρούνται κατά τις διατάξεις των άρθρων 140 επ. ΚΠΔ ή
γίνεται σχετική μνεία αυτής στο βούλευμα του συμβουλίου, είτε αποτυπώνεται σε έκθεση που συντάσσεται από
τον δικαστικό γραμματέα της δικαστικής αρχής η οποία
διενεργεί την πράξη ή από προξενικό, ανακριτικό, προανακριτικό ή δικαστικό υπάλληλο, τηρούμενων κατά τα
λοιπά των διατάξεων των άρθρων 148 επ. ΚΠΔ. Σε κάθε
περίπτωση η συγκεκριμένη εξέταση λογίζεται ότι διεξήχθη ενώπιον του δικαστηρίου ή της δικαστικής αρχής με
την παρουσία του προσώπου της παρ. 1 του άρθρου 3
της παρούσης, σχετική δε μνεία ότι η εμφάνιση ή εξέταση
του προσώπου αυτού έγινε σύμφωνα με την διάταξη του
άρθρου 238Α ΚΠΔ, διαλαμβάνεται στα πρακτικά της συνεδρίασης του δικαστηρίου, στο βούλευμα ή στην έκθεση.
6. Κατά την εικονοτηλεδιάσκεψη μπορεί να γίνει μέσω
του Συστήματος μεταφόρτωση (uploading), προβολή
ενός αποθηκευμένου εγγράφου σε μορφή pdf, ανταλλαγή, αποθήκευση και διαγραφή εγγράφων. Επίσης, μπο-
ρεί να γίνει διαμοιρασμός (document/hard copy sharing)
ενός εγγράφου σε πραγματικό χρόνο μέσω κατάλληλου
μηχανήματος (σαρωτή - scanner) του Συστήματος. Τα
ανωτέρω έγγραφα τηρούνται προσωρινά για τις ανάγκες
της ποινικής διαδικασίας σε κοινές αποθήκες εγγράφων
του Συστήματος που είναι ασφαλείς, διαθέσιμες και προσβάσιμες μόνο στον εξουσιοδοτημένο, ανά περίπτωση,
χρήστη του Συστήματος. Σε κάθε περίπτωση, όλα τα αποθηκευμένα έγγραφα εκτυπώνονται, με μέριμνα της γραμ-
ματείας του δικαστηρίου ή της δικαστικής αρχής που διενεργεί την εικονοτηλεδιάσκεψη, ενσωματώνονται στην
δικογραφία και αποτελούν αναπόσπαστο μέρος αυτής.
Άρθρο 12
Επεξεργασία προσωπικών δεδομένων και
δικαιώματα υποκειμένων
Για τον σκοπό της λειτουργίας της παρούσας ηλεκτρονικής πλατφόρμας:
α) Το Υπουργείο Δικαιοσύνης ορίζεται ως υπεύθυνος
επεξεργασίας των δεδομένων προσωπικού χαρακτήρα,
τα οποία συλλέγονται και υποβάλλονται σε επεξεργασία
μέσω του Συστήματος, σε συμμόρφωση με την έννομη
υποχρέωση και σε εκπλήρωση καθήκοντος που εκτελείται προς το δημόσιο συμφέρον, κατά την έννοια των
περ. γ’ και ε’ της παρ. 1 του άρθρου 6 του Γ.Κ.Π.Δ., και
συγκεκριμένα για την εκπλήρωση της διενέργειας της
εικονοτηλεδιάσκεψης στην ποινική διαδικασία σύμφωνα
με την παρ. 4 του άρθρου 238Α ΚΠΔ. Το Υπουργείο Δικαιοσύνης ως υπεύθυνος επεξεργασίας, λαμβάνει όλα τα
απαραίτητα τεχνικά και οργανωτικά μέτρα για την ασφάλεια των δεδομένων αυτών. Το Υπουργείο Προστασίας
του Πολίτη ορίζεται ως εκτελών την επεξεργασία, για
λογαριασμό του Υπουργείου Δικαιοσύνης, σύμφωνα με
την περ. (8) του άρθρου 4 του Γ.Κ.Π.Δ., στην περίπτωση
που η διαδικασία της εικονοτηλεδιάσκεψης διεξάγεται
στα Σωφρονιστικά Καταστήματα.
β) Το Υπουργείο Δικαιοσύνης αναλαμβάνει τη συντήρηση του Συστήματος, την υποχρέωση λήψης και διαρ-
κούς τήρησης των κατάλληλων και αναγκαίων τεχνικών
και οργανωτικών μέτρων ασφάλειας των λαμβανομένων στοιχείων, συμπεριλαμβανομένης της λήψης των
κατάλληλων μέτρων κρυπτογράφησης και, ιδίως, την
προστασία των διακινούμενων δεδομένων από κάθε
παραβίαση καθώς και από σκόπιμη ή τυχαία απειλή,
ενεργώντας σύμφωνα με το ενωσιακό και εθνικό δίκαιο, ιδίως, σύμφωνα με τον Γ.Κ.Π.Δ., τον ν. 4624/2019
(Α’ 137), το ισχύον Πλαίσιο Ασφάλειας Πληροφοριακών
Συστημάτων και την Πολιτική Ορθής Χρήσης Διαδικτυακών υπηρεσιών του Υπουργείου Ψηφιακής Δια-
κυβέρνησης.
Άρθρο 13
Έναρξη Ισχύος
Η ισχύς της παρούσης απόφασης αρχίζει από τη δημοσίευσή της στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της
Κυβερνήσεως.
Αθήνα, 20 Φεβρουαρίου 2025
Οι Υπουργοί
Εξωτερικών
Προστασίας του Πολίτη
ΓΕΩΡΓΙΟΣ
ΜΙΧΑΗΛ
ΓΕΡΑΠΕΤΡΙΤΗΣ
ΧΡΥΣΟΧΟΪΔΗΣ
Υφυπουργός
Προστασίας του Πολίτη
Δικαιοσύνης
ΑΝΔΡΕΑΣ
ΓΕΩΡΓΙΟΣ
ΝΙΚΟΛΑΚΟΠΟΥΛΟΣ
ΦΛΩΡΙΔΗΣ
Ψηφιακής Διακυβέρνησης
ΔΗΜΗΤΡΙΟΣ ΠΑΠΑΣΤΕΡΓΙΟΥ
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 1084/10.03.2025
Ταχυδρομική Διεύθυνση: Καποδιστρίου 34, τ.κ. 10432, Αθήνα
ΤΗΛΕΦΩΝΙΚΟ ΚΕΝΤΡΟ: 210 5279000 - fax: 210 5279054
ΕΞΥΠΗΡΕΤΗΣΗ ΚΟΙΝΟΥ
Πωλήσεις - Συνδρομές: (Ισόγειο, τηλ. 210 5279178 - 180)
Πληροφορίες: (Ισόγειο, Γρ. 3 και τηλεφ. κέντρο 210 5279000)
Παραλαβή Δημ. Ύλης: (Ισόγειο, τηλ. 210 5279167, 210 5279139)
Ωράριο για το κοινό: Δευτέρα ως Παρασκευή: 8:00 - 13:30
Ιστότοπος: www.et.gr
Πληροφορίες σχετικά με την λειτουργία
του ιστότοπου: helpdesk.et@et.gr
Αποστολή ψηφιακά υπογεγραμμένων
εγγράφων προς δημοσίευση στο ΦΕΚ:
webmaster.et@et.gr
Πληροφορίες για γενικό πρωτόκολλο
και αλληλογραφία: grammateia@et.gr
Το Εθνικό Τυπογραφείο αποτελεί δημόσια υπηρεσία υπαγόμενη στην Προεδρία της Κυβέρνησης και έχει την ευθύνη τόσο για τη σύνταξη, διαχείριση, εκτύπωση και κυκλοφορία των
Φύλλων της Εφημερίδας της Κυβερνήσεως (ΦΕΚ), όσο και για την κάλυψη των εκτυπωτικών εκδοτικών αναγκών του δημοσίου και του ευρύτερου δημόσιου τομέα (ν. 3469/2006/Α΄ 131
και π.δ. 29/2018/Α΄58).
1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ)
• Τα ΦΕΚ σε ηλεκτρονική μορφή διατίθενται δωρεάν στο www.et.gr, την επίσημη ιστοσελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αίτησης, για την οποία αρκεί η συμπλήρωση των αναγκαίων στοιχείων σε ειδική φόρμα στον
ιστότοπο www.et.gr.
• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμήμα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας
μέσω των ΚΕΠ, είτε με ετήσια συνδρομή μέσω του Τμήματος Πωλήσεων και Συνδρομητών.
Tο κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον
οκτασέλιδο (ή μέρος αυτού) προ σαυξάνεται κατά 0,20 €. Το κόστος ενός έγχρωμου ΦΕΚ από
1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού) προσαυξάνεται κατά 0,30 €.  To τεύχος Α.Σ.Ε.Π. διατίθεται δωρεάν.
• Τρόποι αποστολής κειμένων προς δημοσίευση:
Α. Τα κείμενα προς δημοσίευση στο ΦΕΚ, από τις υπηρεσίες και τους φορείς του
δημο σίου, αποστέλλονται ηλεκτρονικά στη διεύθυνση webmaster.et@et.gr με χρήση
προηγμέ νης ψηφιακής υπογραφής και χρονοσήμανσης.
Β. Κατ’ εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν
είτε να αποστέλλουν ταχυδρομικά, είτε να καταθέτουν με εκπρόσωπό τους κείμενα προς
δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων.
• Πληροφορίες, σχετικά με την αποστολή/κατάθεση εγγράφων προς δημοσίευση, την ημερήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό-
γους για όλες τις υπη ρεσίες μας, περιλαμβάνονται στoν ιστότοπο (www.et.gr). Επίσης μέσω
του ιστότοπου δίδονται πληροφορίες σχετικά με την πορεία δημοσίευσης των εγγράφων, με
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν τις προϋποθέσεις δημοσίευσης.
2. ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ
Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανογραφικά έντυπα, φακέλους για κάθε χρήση, κ.ά.
Επίσης σχεδιάζει ψηφιακές εκδόσεις, λογότυπα και παράγει οπτικοακουστικό υλικό.
Πείτε μας τη γνώμη σας,
για να βελτιώσουμε τις υπηρεσίες μας,  συμπληρώνοντας την ειδική φόρμα στον ιστότοπό μας.
Πείτε μας τη γνώμη σας,

[Source: 20250201084.pdf | Tokens: 25521]